**1ο ΔΗΜΟΤΙΚΟ ΣΧΟΛΕΙΟ ΨΥΧΙΚΟΥ Ψυχικό 27/5/2020**

**ΔΗΜΟΚΡΑΤΙΑΣ 23 ΨΥΧΙΚΟ 15452**

**ΤΗΛ. ΕΠΙΚΟΙΝΩΝΙΑΣ: 2106712207**

Εmail: mail@1dim-psych.att.sch.gr

**ΑΝΑΚΟΙΝΩΣΗ**

**ΘΕΜΑ: «Επαναλειτουργία Σχολικών Μονάδων Πρωτοβάθμιας Εκπαίδευσης»**

Αγαπητοί Γονείς και Κηδεμόνες,

Ενόψει της ημέρας επαναλειτουργίας των σχολικών μονάδων της Πρωτοβάθμιας Εκπαίδευσης, η οποία έχει ορισθεί να είναι η Δευτέρα 1η Ιουνίου 2020, σας ενημερώνουμε ότι το σχολείο μας έχει προβεί σε όλες τις προπαρασκευαστικές ενέργειες, σύμφωνα με τις οδηγίες του ΕΟΔΥ και του Υπουργείου Παιδείας και Θρησκευμάτων, για την υποδοχή των μαθητών / μαθητριών μας και την ασφαλή επάνοδό τους στο σχολείο.

Συγκεκριμένα:

* Έχουν ληφθεί ήδη τα κατάλληλα μέτρα για την υγιεινή των σχολικών χώρων (καθαρισμός αιθουσών, απολύμανση των επιφανειών σε κάθε αίθουσα του σχολείου, συντήρηση τουαλετών).
* Με πρωτοβουλία της Σχολικής Επιτροπής, έχουν αγορασθεί και θα υπάρχουν σε κάθε αίθουσα αντισηπτικά, απολυμαντικά σπρέι, χειροπετσέτες, και προστατευτικές μάσκες.
* Όσον αφορά στην εύρυθμη λειτουργία του σχολείου και για την αποφυγή συνωστισμού, σας κάνουμε γνωστό ότι κατά την ώρα προσέλευσης στο σχολείο, **δε θα πραγματοποιείται η καθιερωμένη πρωινή συγκέντρωση των μαθητών στον προαύλιο χώρο**, **αλλά αυτοί θα προσέρχονται κατευθείαν στις αίθουσές τους.** Οι γονείς, για λόγους προστασίας όλων των μελών της σχολικής κοινότητας, δεν επιτρέπεται να εισέρχονται στον αύλειο χώρο. Η ώρα προσέλευσης παραμένει η ίδια, δηλαδή, από 8:00 έως 8:15.
* Εντός των σχολικών αιθουσών έχει διαμορφωθεί η θέση των θρανίων, ώστε να υπάρχει η μέγιστη απόσταση μεταξύ τους, τουλάχιστον 1,5 μ. Τονίζουμε ότι, σύμφωνα με τις οδηγίες του Υπουργείου, θα υπάρχει ένα θρανίο ανά μαθητή, με μέγιστο αριθμό μαθητών ανά αίθουσα τους 15.
* Προς αποφυγήν και πάλι του συνωστισμού, τροποποιούνται οι ώρες των διαλειμμάτων καθώς και οι χώροι στους οποίους θα κάνουν το διάλειμμά τους οι μαθητές. Διευκρινίζουμε ότι κατά τη διάρκεια των διαλειμμάτων, **απαγορεύονται τα παιχνίδια με μπάλα (βόλεϊ, ποδόσφαιρο κ.ά).**
* Τέλος, από 1η Ιουνίου μέχρι και μέχρι το τέλος του σχολικού έτους, οι μαθητές θα **αποχωρούν με τη λήξη των μαθημάτων τους, καθημερινά στις 13:15,** (υπενθυμίζουμε ότι το Ολοήμερο Πρόγραμμα δε θα λειτουργήσει), **από τις δύο διαφορετικές εξόδους του σχολείου**. Οι μαθητές της Α΄, Β΄ και Γ΄ τάξης από την έξοδο των οδών Κοντολέοντος και Μηλιδώνη, ενώ οι μαθητές της Δ΄, Ε΄ και Στ΄ τάξης από την έξοδο της οδού Δημοκρατίας.

 Αγαπητοί Γονείς και Κηδεμόνες,

Κατόπιν όλων αυτών και έχοντας την πεποίθηση ότι η επιστροφή των μαθητών στο φυσικό τους χώρο, που είναι το σχολείο, είναι σημαντική για λόγους της συνέχισης της εκπαιδευτικής διαδικασίας και της ανάπτυξης των κοινωνικών, ψυχικών, συναισθηματικών και κοινωνικών δεξιοτήτων των παιδιών που διαταράχθηκαν με την πρωτόγνωρη κατάσταση που βιώσαμε όλοι μας, περιμένουμε **την επάνοδο όλων των μαθητών και μαθητριών τη Δευτέρα 1 Ιουνίου 2020 στο σχολείο μας**.

Εάν παρόλα αυτά, κάποιοι γονείς, για λόγους που τεκμηριώνονται σύμφωνα με τον νόμο, αποφασίσουν να μην επιτρέψουν την προσέλευση των παιδιών τους στο σχολείο, **παρακαλούμε να συμπληρώσουν και να αποστείλουν την επισυναπτόμενη υπεύθυνη δήλωση μέχρι την Πέμπτη 28 Μαΐου 2020**, προκειμένου να διαμορφωθούν τα υπο-τμήματα των τάξεων, στις οποίες ο αριθμός των φοιτούντων μαθητών θα ξεπερνά τους 15.

Ενημερώνουμε ότι, σύμφωνα με τη σχετική νομοθεσία, αν ο αριθμός των μαθητών ενός τμήματος υπερβαίνει τους 15, τότε το τμήμα θα διαιρείται σε 2 υπο-τμήματα, τα οποία θα λειτουργούν εκ περιτροπής, Δευτέρα-Τετάρτη-Παρασκευή το ένα, Τρίτη-Πέμπτη το άλλο, και την επόμενη εβδομάδα το αντίθετο. **Αν οι μαθητές δεν υπερβαίνουν τους 15, τότε το τμήμα θα λειτουργεί καθημερινά βάσει του ωρολογίου προγράμματος του τμήματος που θα διαμορφωθεί.**

Η Διευθύντρια του Σχολείου

Ειρήνη Σπυράτου